To forsøg på manddrab. Sådan kunne politiet i Aalborg gøre regnestykket op efter en særdeles dramatisk aften og nat. Ved 21-tiden blev politiet kaldt ud til en lejlighed på Tove Ditlevsens Vej , hvor en 26-årig mand var blevet stukket ned af en 25-årig kammerat i sin egen lejlighed. På et tidspunkt kom de to i klammeri, og det endte med, at den 25-årige huggede en børdkniv i hjerteregionen på den 26-årige. Den yngste tilkaldte selv politiet, og den 26-årige blev alvorligt kvæstet indlagt på traumeafdelingen på Aalborg Sygehus Syd. her til morgen skulle han dog være udenfor livsfare. Den 25-årige er anholdt og sigtes for drabsforøg. Ved midnatstid blev politiet igen kaldt ud til et knivopgør. Dennegang på Næssundvej i Aalborg Øst, hvor en 45-årig mand var blevet stukket ned på gaden udenfor sin bopæl. Politiet har endnu ikke klarlagt de nærmere omstændigheder, men en 25-årig mand er anholdt og sigtet for drabsforsøg. Begge de to formodede knivstikkere fremstilles i grundlovsforhør i løbet af søndagen.

Referat:
26-årig og 45-årig indlagt på sygehus med alvorlige kvæstelser efter voldelige opgør